Papersnake/gushiwen huggingface dataset:
锦署
杨备（宋代）

人衣蓝缕地衣红，不念家家杼柚空。
厥篚织文应岁贡，更翻新样集机工。
二月初山上作
晁说之（宋代）

与春相别云一岁，辽鹤有恨不足加。
意韵寂寥莫我适，起逐春风山迳斜。
春风自与时窈窕，岂为来开桃李花。
不然春来已几日，何处桃李不枯槎。
乃知桃李善卑陬，远交深托待纷葩。
政如世间妩媚子，巡墙倚户渐齿牙。
公卿初岂以尔故，腰金佩玉牢声华。
区区更怜蜂蝶辈，草根花底为生涯。
此理前人未见之，我今独得频咨嗟。
生无京国名园分，况此边城万里沙。
送外遵朝谕游历日本美利加等国 其二
李端临（清代）

记睹十洲未足夸，水蒸舟更火飞车。丈夫四海平生志，莫向临歧感鬓华。
次韵答平凉龙图王谏议
文彦博（宋代）

凛然威望詟西戎，十万貔貅节制中。从古藩垣谋帅重，于今诗制得才雄。

勤归定是推优赏，静胜由来保上功。不独韦平称世美，缁衣兼咏武桓公。
闻金溪陆伯政下世
陆游（宋代）

久矣望来使，潸然开讣书。
两家通绝谱，千里泣灵车。
亦悟古皆死，所悲天祝余。
泉扃生气在，故不羡曹蜍。
楼氏云楼
陈樵（元代）

试上云梯兴不穷，虚窗潇洒绝尘踪。云含雨气三千里，楼插天心第九重。

碧瓦朱甍尝宿凤，白衣苍狗不从龙。眼前景物清如许，诗思还开锦绣胸。
题襄阳图
徐安贞（唐代）

画得襄阳郡，依然见昔游。岘山思驻马，汉水忆回舟。

丹壑常含霁，青林不换秋。图书空咫尺，千里意悠悠。
诸生多以船夫入监房
方一夔（宋代）

水程何日到瓜州，谩说儒家冠九流。已与官船充水手，更从廷尉望山头。
次韵常之秋日郊居十首 其二
许及之（宋代）

田里逢年岁，江山净物华。栖粮供野雀，输赋答官蛙。

觳觫眠穰圃，龙钟卧酒家。不须听击壤，平世此何加。
杂兴十首 其四
方一夔（宋代）

冷落门墙绝似冰，夜窗风雨耿孤灯。采盆任我翻成雉，涴墨从孤点作蝇。

休说文章祇小技，由来富贵总无能。依稀杨李无人忆，但忆瀼西杜少陵。
义夫以赵清献谏垣集易柳文次其韵
王十朋（宋代）

文集何须较少多，有无相易共渐磨。宪台清献柳州柳，唐宋人才未易过。
啄木谣
陈标（唐代）

丁丁向晚急还稀，啄遍庭槐未肯归。

终日与君除蠹害，莫嫌无事不频飞。
怀幽期
鲍溶（唐代）

清砧击霜天外发，楚僧期到石上月。寒峰深虚独绕尽，

夜水浅急不可越。窅机冥智难思量，无尽性月如空王。

眼界行处不著我，天花下来惟有香，我今胡为寄他乡。
汉口
杨延年（清代）

江城风景好，览胜一登楼。渺渺楚天阔，滔滔汉水流。

钟声度烟树，樯影集沙洲。亦有思乡意，浮云黑上头。
七夕独酌衙斋有怀梁自献潘孟与张敬余
李之世（明代）

凉飙拂槛露泠泠，纤月当楼可一亭。荏苒流波逢七夕，合离人间亦双星。

天边朔吹来初雁，草际微光缀乱萤。徒有芳尊不同赏，灯花牢落向谁青。
题扇集句五首
陈造（宋代）

宝扇重寻明月影，月边仍有女乘鸾。
主家阴洞细烟雾，姑射仙姿不畏寒。
寒食道中
项安世（宋代）

儿时只愿春长早，老去始知春要老。
人老高低事事谙，春深远近家家好。
莺来燕去总关天，絮起萍浮俱合道。
浪将开落恼閒心，却恨少年何草草。
方氏墓庐扁曰白云飞处
薛嵎（宋代）

诸峰互隐蔽，一望一增悲。
触目易成感，思亲无尽时。
松扉阴似雨，翁仲立如痴。
出岫亦何意，悠然自不知。
和酬介之
孔平仲（宋代）

笔刃词锋剑戟稠，千金明月暗相投。君鸡已勇誇长嘴，我豕徒劳诧白头。

清似愁中闻玉笛，美如饥后嘬兰羞。伯牙未老钟期在，再写孤音漫继酬。
柳梢青 秋柳寄外
濮文绮（清代）

翠减柔梢。惊秋怨别，瘦了郎腰。陌上花飞，年年人去，折尽长条。

相逢南雁迢遥。问何处离愁未销。无信春风，无聊夜月，无恙红桥。
虎门
徐樾（清代）

一气天风荡碧涛，群山尽伏虎山高。中原职贡梯航盛，南海关门锁钥牢。

万里车书通鬼国，九州日月拱神皋。乘槎我欲浮霄汉，且向苍溟钓巨鳌。
恭和御制观傩诗
慕容彦逢（宋代）

日近新正腊已残，鼕鼕傩鼓响晴寒。神资飒爽来群祀，舞节蹁晴应七盘。

门磔交修邦典备，物疵销尽里民安。欲知圣主忧勤意，深拜宸章仔细看。
题禁中黄石榴二首
曹勋（宋代）

安石开花比御衣，绉红繁绿不能奇。
上林别有娇黄贵，如剪冰绡衬玉肌。
早朝六首 其二
江源（明代）

万国圭璋捧赭袍，春云送色晓鸡号。

风传漏刻星河曙，云卷珠帘剑佩高。

金殿烟霞浮黼扆，羽林冠盖竖旌旄。

君臣契合同尧舜，池上于今有凤毛。
前仁和郑宰侨富阳与陈宰往还以诗余寓妙山得其所和诗后复寄一篇
曾丰（宋代）

宣化承流退自公，优柔厌饫有新功。先天勘破道玄牝，后社推为诗长雄。

情性唐虞三代上，篇章韶濩六䪫中。河汾所续吾其再，首录东吴两国风。
秋怀奉寄朱补阙
武元衡（唐代）

上苑繁霜降，骚人起恨初。白云深陋巷，衰草遍闲居。

暮色秋烟重，寒声牖叶虚。潘生秋思苦，陶令世情疏。

已制归田赋，犹陈谏猎书。不知青琐客，投分竟何如。
见山台 种竹斋
司马光（宋代）

吾爱王子猷，借宅亦种竹。一日不可无，萧洒常在目。

雪霜徒自白，柯叶不改绿。殊胜石季伦，珊瑚满金谷。
送辛判官
欧阳修（宋代）

被荐方趋召，还乡仍彩衣。
看山向家近，上路逐鸿飞。
结绶同为客，登高独送归。
都门足行者，莫讶柳条稀。
春江花月夜二首
杨广（隋代）

暮江平不动，春花满正开。
流波将月去，潮水带星来。

夜露含花气，春潭漾月晖。
汉水逢游女，湘川值二妃。
登咸阳北寺楼
张籍（唐代）

高秋原上寺，下马一登临。渭水西来直，秦山南向深。
旧宫人不住，荒碣路难寻。日暮凉风起，萧条多远心。
汶阳重九
汪梦斗（宋代）

烧灯才了客天涯，秋过重阳未到家。自叹满梳搔白发，不堪好酒对黄花。

折腰肯使羞元亮，落帽多应罪孟嘉。寂寞汶阳溪上路，寒风拂柳晚阴斜。
永庆僧舍松风亭
梅尧臣（宋代）

谁按黄金徽，满指清风度。
但听松上声，不知松间趣。
野僧何所乐，乐此数株树。
宁邀俗客来，草绿涧西路。
和竹岩游虎丘
释居简（宋代）

山低秋欲雨，树老晚藏烟。剑试道边石，花飞台外天。

暝云埋古甃，嵌窦涨新泉。欲借松风鼎，煎茶些玉川。
奉陪览秀亭抛堶
梅尧臣（宋代）

聊为飞砾戏，愈切愈纷如。
自是取势阔，非关用意疏。
悮惊花鸟起，乱破锦苔初。
童指拾将秃，多惭贾勇余。
同房宪部应旋
储光羲（唐代）

衡山法王子，慧见息诸苦。落发自南州，燕居在西土。

养正不因晦，得中宁患旅。旷然长虚闲，即理寄行补。

四句了自性，一音亦非取。橘柚故园枝，随人植庭户。

我地少安住，念天时启处。宪卿文昌归，愉悦来晤语。

车骑践香草，仆人沐花雨。长风散繁云，万里静天宇。

起灭信易觉，清真知有所。逍遥高殿阴，六月无炎暑。

微言发新偈，粲粲如悬圃。直心视惠光，在此大法鼓。
道中遣兴
曹彦约（宋代）

游宦何曾乐，佳时又出门。
春深花处处，社近鼓村村。
天地一羁旅，江山千吐吞。
平生黄妳误，今日麴生尊。
分韵招无逸兄得益字
谢薖（宋代）

长怀乌衣游，亲姓何戚戚。吾曹乃其后，何不迨往迹。

向来鸿雁影，旷若参辰隔。沉思不可见，伫立久悽恻。

去年霜霰中，送别衢路侧。今年冬风至，犹未见颜色。

念我如楚囚，欲往终未得。倘能为我来，不远道里百。

要观衡茅下，有此座上客。新酿秋已熟，老菊寒尚拆。

弥年心拂郁，可以一笑释。仍当戒后乘，联翩载三益。
黄旦宰江州德化县
杨亿（宋代）

外台论荐达乘舆，花县弦歌制锦初。气直公车曾谏猎，政清官舍旧悬鱼。

二林重结遗民社，五柳閒寻靖节居。好继谪仙留绝唱，云屏九叠倚晴虚。
郡斋春暮
吕陶（宋代）

自觉劳生万事非，宦心从此更迟迟。凄凉好饮悲春酒，閒暇犹吟送老诗。

轩冕去来皆外物，云山早晚是归期。怀民报国终无术，空负惭颜对一麾。
杂诗二首 其二
张耒（宋代）

病腹难禁七椀茶，小窗睡起日西斜。贫无隙地栽桃李，日日门前自买花。
蒙泉
熊禾（元代）

天池有佳水，云气护深山。
我爱泓澄好，人嫌泽润悭。
暗空呜滴滴，高壁泻潺潺。
渐近尘泥涴，何时复此还。
满江红·玉质金相
魏了翁（宋代）

玉质金相，长自守、间庭暗室。对黄昏月冷，朦胧雾浥。知我者希常我贵，於人不即而人即。彼云云、谩自怨灵均，伤兰植。鶗鴂乱，春芳寂。络纬叫，池英摘。惟国香耐久，素秋同德。既向静中观性分，偏於发处知生色。待到头、声臭两无时，真闻识。
寒食曲
周文璞（宋代）

今年寒食好天色，游人踏青行不极。
寻山不惮千里远，往往啼不湿松柏。
一杯才酹坟上土，祗就坟前便歌舞。
故乡自有懊恼声，插腰羊皮小番鼓。
吁嗟悲欢一饷间，但怅死人不能语。
君不见北客纷纷俱落南，先冢尽被胡尘漫。
影堂逢节具饮食，魂魄夜行溪谷山。
和陆倅闻雨之韵
曾丰（宋代）

白昼雷驱风入城，艳阳天气太阴生。
方看云墨浓翻汁，俄骇天河倒泻声。
布谷殷勤休劝客，添丁长大即归耕。
落南少有知音者，且与候虫相对鸣。
观音赞
释法薰（宋代）

入正定，作正观。
众生受苦，我心何安。
随类现身无处觅，天风卷海夜涛寒。
宜山谣 其七 鞍马劳
谢应芳（元代）

鞍马劳，肉消髀，广西一去二千里。借箸筹边丞相喜。

两年单骑八往还，青草黄茅瘴烟里。鞍马劳，有如彼，不负公，不掠美。

一寸忠丹报天子。
饮会昌侯公子锦衣池亭
程敏政（明代）

白苧风生暑未收，夕阳容我复迟留。危亭翠匝诸峰晚，小洞阴涵六月秋。

醉里尚能窥画品，兴来何必置诗邮。摩挲欲剖琅玕节，留取题名续胜游。
残岁即事 其七
王彦泓（明代）

文袜清彄手自缄，重毫丝履绣鹣鹣。心知饷姊须珍重，别上菱花镜一奁。
答宁处州书（一作答宁处州报赦）
沈佺期（唐代）

书报天中赦，人从海上闻。九泉开白日，六翮起青云。

质幸恩先贷，情孤枉未分。自怜泾渭别，谁与奏明君。
莲花经赞
宋仁宗（宋代）

六万馀言七轴装，无边妙义内含藏。
溢心甘露时时润，灌项醍醐滴滴凉。
白玉齿边流舍利，红莲舌上放毫光。
假饶造罪如山岳，只消妙法两三行。
赠刘次山
罗公升（宋代）

片云相望不相识，万里相思首重回。
剡曲正须安道见，高阳真为朗陵来。
天分瑞叶供吟料，春遣梅花侑酒杯。
安得受廛成二老，日陪杖履说敲推。
睡
王禹偁（宋代）

此境一何醇，熙熙别得春。
有声皆俗格，无梦是天真。
壁上登山屐，床头漉酒巾。
轻轻龟喘息，苒苒蝶精神。
滞寂通禅理，无何等道人。
曲肱高胜枕，藉草软于茵。
吟苦魂初瞑，杯酣味更珍。
觉知身是幻，静与死为邻。
酷恨巢檐燕，生憎欸户宾。
功成归展转，先兆自嚬呻。
不入荣名客，还宜放逐臣。
东窗一丈日，且作自由身。
送西充李铨部赴阙六首 其四
区怀瑞（明代）

师济奋庸，论列在公。邦家之祯，以莫不崇。献替作猷，启事达聪。

鹓鹭羽簉，君子所充。
送原仲之荆南
刘子翚（宋代）

风急尘埃满汉关，送君行处路漫漫。
不知争战几时定，常恐别离相见难。
三径旧游松竹老，五湖新隐水云宽。
交朋日觉知音少，绿绮从今莫浪弹。
即翁
释绍昙（宋代）

万象森罗等印心，了无一物可疏亲。
大梅坐此成窠窟，到老保曾解转身。
赠王巇
王禹偁（宋代）

举子竟文赋，风骚委路尘。
吾宗多警句，诗道未无人。
青眼有谁是，白头空镊频。
贾生如再召，为尔指迷津。
秋日与胡泉州会小山丛竹亭分韵得飞字
王称（宋代）

秋风江上早鸿飞，桂树团团影渐稀。此日尊前须尽醉，古来林下几人归。

青山乌帽情何恋，翠竹黄花愿不违。更爱山亭车马散，照人萝月自依依。
延之寄诗觅道院集遣骑送呈和韵谢之
杨万里（宋代）

与君鬓发总星星，诗句输君老更成。别去多时频梦见，夜来一雨又秋生。

故人金石情犹在，赠我琼琚雪似清。谁把尤杨语同日，不教李杜独齐名。
即事三首 其三
李纲（宋代）

森森榕木碧参天，夏日初闻第一蝉。美荫羡君诚得计，何须悽怨嘒风前。
荅谢赫侍御存问时按关西
王世贞（明代）

喜乘骢马去，穷讶雁书来。忆旧存萝薜，将春施草莱。

欲酬吴地缟，翻借陇头梅。闻有西征赋，谁当句里才。
用简斋建除体韵
方岳（宋代）

建旗凛大将，负弩纷前驱。
除此两不能，锄荷则有余。
满畦老菘韭，贫犹未饥虚。
平生错料事，不到齐王竽。
定无相携人，岁晚谁与娱。
执杯手欲龟，风雪侵貂褕。
破颜划孤啸，郁屈终不舒。
危坐发深省，宁若巾柴车。
成败未可知，芜我瓜芋区。
收身黄觳觫，心迹何裕如。
开口不言钱，未害书生迂。
闭户聊课诗，政与俗士疏。
生查子（己示八月二日四明窗和韵）
吴潜（宋代）

坐临芳沼边，荷气侵衣湿。唧唧暗蛩鸣，点点流萤入。

人生歧路中，底用杨朱泣。一笑倚阑干，颓玉当风立。
武山十四境 其六 虎鼻峰
刘崧（元代）

平巘矗崇墉，中天紫翠重。曾因望江水，上到最高峰。
梧桐树·这金丹
牧常晁（元代）

这金丹，无二道。方寸不离真水火，既未相颠倒。个中运用不辞劳。海底天心呼吸到。现出长生宝。
蒲葵扇
容朝望（明代）

首夏忽炎热，悠悠落日长。山林起蒸烟，四野散斜阳。

上有火云升，畏此如猖狂。愿为朔漠鸟，奋翮随冰霜。

岂知神物奇，握手交可常。披襟呼侍儿，薰风满衣裳。

居者憩林下，行者息路傍。持此团团月，习习生微凉。

未待梧桐飘，残暑已相忘。毋乃以使君，翩翩求炎方。

解愠阜民财，清风殊未央。莫作班姬弃，当为谢傅扬。

还如鸿鹄翼，从子以翱翔。
人日偶游民家小园有山茶方开
陆游（宋代）

人日西郊路，晨光射浅滩。
停桡喜萧散，照影叹衰残。
社酒香浮瓮，春蔬绿满盘。
山茶虽慰眼，不似海云看。
午日自题
葛宜（清代）

吾年三十复添五，终日卧病当端午。只今且种忘忧草，富贵浮云何足数。
爱石为达官索去诗以送之
成鹫（清代）

昔有拂袖人，遗我袖中石。盈袖琥珀光，出袖鹅黄色。

浣手方拜嘉，肃客虚前席。馀生久索居，介友来三益。

静贮称幽閒，谛观永无射。尘根渐以空，面目差可识。

鬼斧斲嶙峋，蜂房攒薄蚀。嵚岑嵌太虚，磊砢削绝壁。

月落天根净，水清云脚直。点缀石蒲清，掩映山烟碧。

愿从生公游，顽心契禅寂。愿上米家船，奇形慊坚癖。

不愿随女娲，补天效神力。不愿逢五丁，凿山启蚕僰。

不愿宋人愚，燕石徒衒饰。不愿卞生痴，怀宝自贻戚。

相期携手归，劳生谢形役。胡然中道捐，飙风来自北。

家无担石储，门有车马客。儿童少所见，惊趋迎棨戟。

鸡犬少所见，飞走遵蓬棘。枯禅正下床，自蹑双蜡屐。

左手结绳枢，右手招良觌。珍重谷城公，韬光倚檐隙。

焉知排闼人，乃是朝天客。入门周四顾，注目中唐甓。

问客何所来，问客何所索。客言来所来，客言索所索。

私赏顽石顽，请以金钱易。野人不识钱，惟知畏三尺。

仓皇违古欢，缱绻不能释。良晤难久淹，前期宁再得。

陈迹当乖分，神交讵悬隔。君心如我心，与运随转侧。

磨涅防磷缁，永言保坚白。
知止啸傲轩
吕本中（宋代）

贪夫九鼎犹不足，渊明一轩长有馀。人生趋向等天壤，鸱嚇腐鼠猜鹓雏。

中郎妙处世不识，风期自与常人殊。开轩便有千载韵，友葛天氏无怀徒。

坐看松菊换时节，兔葵桃树纷荣枯。五年却走各南北，千里怀想空烦纡。

双鱼沈浮久不至，三径寂寞今何如。文章潦倒付丘壑，疾病蹭蹬思江湖。

何时共坐北风里，烦君小摘园中蔬。
奉和御製玉清昭应宫玉皇大殿告成
夏竦（宋代）

三圣重熙鸿业茂，百灵申锡宝符彰。
寅恭清净函无象，顾諟高明顺秉阳。
法驭省巡修废坠，真宫经始报祺祥。
栋升文杏觚棱峻，殿启真琳玉瑱方。
九帐盛仪陈宴衎，六茎清奏助欢康。
开轩瑞气凝空碧，驻跸晴辉艳赭黄。
珠树移阴從帝圃，霓旌分影自仙乡。
宸游悦豫同襄野，睿藻昭回迈柏梁。
黎庶纵观争叹咏，侍臣嘉颂极游扬。
灵休锡羡淳风振，永播声名浃四荒。
上达奚舍人
孟郊（唐代）

北山少日月，草木苦风霜。
贫士在重坎，食梅有酸肠。
万俗皆走在，一身犹学方。
常恐众毁至，春叶成秋黄。
大贤秉高鉴，公烛无私光。
暗室晓未及，幽行涕空行。
春晚杂兴六首 其四
陆游（宋代）

小市湖桥北，幽居石埭西。蒲深姑恶哭，树密秭归啼。

山茗封青箬，村酤坼赤泥。平生汗简手，投老惯扶犁。
题樟亭驿楼
喻坦之（唐代）

危槛倚山城，风帆槛外行。日生沧海赤，潮落浙江清。

秋晚遥峰出，沙干细草平。西陵烟树色，长见伍员情。
送李冀州诗
苏舜钦（宋代）

冠盖倾动车马稠，都门晓送李冀州。冀州绿发三十一，𧽼𧽼千骑居上头。

眼如坚冰腼河月，气劲倢鹘横清秋。不为膏粱所汩没，直与忠义相沈浮。

干戈未定民力屈，此行正解天子忧。男儿胜衣志四海，实耻坐得万户侯。

旆旌明灭朔野阔，笳鼓凄断边风愁。孤云南飞莫回首，下有慈亲双泪眸。

自古忠孝不两立，功名及时乃可收。众人刮目看能事，著鞭无为儒生羞。
崧高诗为九江赵使君寿
杨冠卿（宋代）

其告维何，自今以始。
俾炽而昌，既多受祉。
跋禅会图
释绍昙（宋代）

禅既强名，会亦妄立。
一火无知，打棚杂剧。
百样乔妆诳世人，千般怪语瞒天日。
若是本色行家，不打这般鼓笛。
画影图形转弗堪，丛林千古成狼籍。
不狼籍，留与仁禅遮破壁。
初过大散关马上作
石介（宋代）

柰何山色牵吟思，旋被江声破睡魔。
吟思睡魔两相战，谁知马上有干戈。
似春阁
高登（宋代）

二阁宁独暖，万家方号寒。
何当放春去，和气满人间。
望永阜陵
陆游（宋代）

龙飞回首尚如新，忽阅人间四十春。
圣主已严天上驾，孤臣归作道傍民。
倾河尚恨难供泪，卫社何由得致身？独立秋风吹白发，感恩肝胆漫轮囷。
感事 其三
边瀹慈（清代）

糟粕空方策，屠沽有壮图。白头仍诵读，赤手已公孤。

说剑神俱王，当歌气益粗。果能开绝漠，汉将起人奴。
和蒋六澄川韵 其一
宋铣（清代）

天意重新霁，人情爱顺风。似偿三宿滞，直下晓烟空。

水市鸡豚散，高堤榆柳通。最怜霜信早，衰草已丛丛。
会草堂尝酒戏成四十字呈子思舅
毕仲游（宋代）

白酒旋开封，身如鸟出笼。愁肠先抹倒，醉眼任矇松。

瓮近那妨就，杯寒且更烘。翁居镇如此，我马又西东。
别慧山书堂
湛贲（唐代）

卷帘晓望云平槛，下榻宵吟月半窗。

病守未能依结社，更施何术去为邦。
次喜雨韵
陈造（宋代）

被旱农家怒伏龙，衰翁岁望甚於农。
人方半菽延朝夕，我亦频於阙釜钟。
洒润似惊萁火冷，骤寒不贷布衾重。
有来喜雨清新句，一笑令人失病容。
题剡溪莹上人梅花小轴
陆游（宋代）

孤舟清晓下溪滩，为访梅花不怕寒。
忽有一枝横竹外，醉中推起短篷看。
车武子聚萤读书图
郑思肖（宋代）

武子耽书不暂忘，练囊终夜照凄凉。
读来读去东方白，笑杀流萤数点光。
江上二首 其一
吕本中（宋代）

南山稍疏阔，病眼不能明。月挟清霜下，风随细浪行。

未蒙青鸟信，虚负白鸥盟。不见台城路，年年春草生。
满庭芳
佚名（宋代）

黄菊正飘香。
浮丘道人招魂歌
汪元量（宋代）

有母有母死南国，天气黯淡杀气黑。
忍埋玉骨崖山侧，蓼莪劬劳泪沾臆。
孤儿以忠报罔极，拔舌剖心命何惜。
地结苌弘血成碧，九泉见母无言责。
呜呼二歌兮歌复忆，魂招不来长叹息。
至日冒雪游禾溪迟近湖族叔
胡直（明代）

归来忽踰年，两得逢至日。长病盼春归，渐衰惊岁疾。

朝来命车禾水头，抚景何辞竹林游。牵帷万峰成燕婉，俛仰已无千岁忧。

乃知此方山水奥，况闻先代芳迹留。同宗同隐世莫得，世外招携不可即。

日晏梅花漾溪流，怅望冥鸿天外翼。
为介亭兄补作六诏趋庭即系以诗
黎庶蕃（清代）

槟榔花落鹧鸪愁，苦竹黄茅尽打头。记得五更骑马去，瘴花香入古云州。
潘茂洪出疆回以汴都画山水扇见遗报之五言
张镃（宋代）

嵩华平生梦，骑驴未得游。橐中分雅惠，掌上起新秋。

报国何能早，需时莫漫忧。秖应长近眼，过夏亦佣收。
自灵岩登天平山次柳道传韵
干文传（元代）

范公命世才，志欲清禹甸。高名冠礼闱，直道行谏院。

气节凛霜柏，精神烂岩电。常怀天下忧，每恨党锢传。

买田赡贫族，貤恩贲幽竁。致君岂无术，不采羞自荐。

身未安朝廷，勋已树方面。稍亏一篑成，俄感两楹奠。

相业贻后昆，源深流益衍。峨峨天平山，先茔神所恋。

灵斿溯天风，□捷百夫牵。堂高庙貌尊，寺近法轮转。

帘静香更清，庭幽香逾茜。侯邦秩春祀，辟户丹青绚。

系牲有丰碑，孰敢易以面。忠孝结人心，异代民不倦。

兹游及初夏，乔木鸟声啭。遗搆指吴宫，往事鄙勾践。

至今十载后，红膏汗苍巘。青松自高卧，日出露光泫。

衣从空翠沾，杯带流霞咽。溪声碎珠玉，势若疾飞霰。

肩舆去如飞，侧径不容眄。人归华表鹤，石化洞中燕。

惟有白云居，不知陵谷变。一亭俯流泉，颇觉游览便。

龙门快先登，卓笔喜遥见。山形如罘罳，回合护台殿。

一宿赞公房，莲花催晓箭。芳题勒岩壁，清饮却歌扇。

平生子长游，奚暇论封禅。纪行诗固奇，属和语多谚。

真同雩咏归，宁狂不为狷。识琴谁似邕，知玉莫如卞。
邕州
陶弼（宋代）

南极诸蛮傲典刑，斗门时复见飞星。
君王仁恕将军老，五十溪州六万丁。
和马侯游何山
牟巘（宋代）

自还吴兴居，头童而齿豁。信意时出教，所览深以廓。

何山在何许，细路穿木末。跻攀不惮劳，历历见郛郭。

晴岚堆紫翠，正在吾屋角。世事苦坌并，我但专一壑。

嗟彼竞利者，为计自各各。缅怀安定公，雅合居台阁。

平生惟自道，未有轻造脚。朅从海陵来，姑苏亦暂泊。

湖学得公重，学子有攸托。南园庆历间，六老曾会酌。

当年马太守，高谊谁能若。直卿为之记，文字诚磊落。

厥今同姓侯，胸次有活著。长篇俄写就，传写腕欲脱。

昨闻上湖坟，寒色正错莫。樵木不为禁，宰树叹濯濯。

新祠已卜龟，华表伫立鹤。神游倘来下，旷达离尘缚。
杏花天（刘司法喜咏北湖次其韵）
张孝忠（宋代）

爱寻水竹添情况。任云卧、溪边石上。衔杯乐圣成游荡。不为弓弯舞样。

北湖迥、风飘彩舫。□笑击、冯夷薄相。致身福地何萧爽。莫道居夷太枉。
豫章十咏 其三 徐亭烟柳
胡俨（明代）

高士去已久，清风不可攀。惟留数株柳，长伴翠烟间。

阴连芳草碧，色映古苔斑。尘榻无人扫，凫鹥自往还。
祁四再赴江南别诗
岑参（唐代）

万里来又去，三湘东复西。别多人换鬓，行远马穿蹄。

山驿秋云冷，江帆暮雨低。怜君不解说，相忆在书题。
水调歌头
黄子功（宋代）

绾纤钓台下，敛衽谒严陵。石矶封藓，一笑挟策独先登。山献修蛾几抹，江绕青罗千顷，今古富春声。行有二三子，心迹喜双清。吊羊裘，追往躅，尚仪型。丹青洒落三反，谁动紫垣星。重袖调元大手，归傲纶巾一线，志不在寒鲸。千载仰风节，鸿鹄自冥冥。
秋浦试院奉和马驹父见寄
喻良能（宋代）

也知融帐多馀暇，欲往论文偶未遑。
弃置亡何投辖饮，经营俱下读书行。
子云但觉玄犹白，元亮应欣菊已黄。
辱赠清诗不知报，剩亲灯火趁新凉。
谢婉生姊赠兰
宗粲（清代）

生平爱种梅与兰，梅花易种兰花难。相思万斛消不得，惟馀清梦萦湘干。

凉风蓦地送香气，美人容谷来姗姗。一枝亲向胆瓶供，对之喜动双眉端。

名花本推国香香，赠花人更余相欢。忆从古梅林下别，遥通音问惟青鸾。

芳踪相隔心不隔，贻我秋佩清芬攒。见花如见玉人面，无言常向妆台看。
观知客归葬亲求语
释绍昙（宋代）

道人观方知彼去，入门要验宾中主。吃一杯茶即转身，谁能掉舌论今古。

危机俊逸旱雷轰，苍鹰折翅猎狗烹。老明觉举手加额，韩大伯敢搀先行。

秋深拨草天台路，灵骨要寻亲父母。破钁头边掘窖埋，断猿哭月风号树。
五月一日过贵溪舟中苦热
杨万里（宋代）

半月阴凉天气佳，今朝新暑不饶些。
一生怕热长逢热，千里还家未到家。
入却船来那得出，恰方日午几时斜。
劝君莫爱高官职，行路难时却怨嗟。
自叹
晁公溯（宋代）

巴蜀久彫敝，伤哉远朝廷。大道舞狐狸，嘉谷困蝗螟。

我尝行其野，所在闻惟腥。叹息莫能救，熟视涕泪零。

今年不自意，属当按邦刑。平时语云何，敢遽忘生灵。

拟于万仞渊，挠以一寸筳。贤者相告戒，安坐看空囹。

愚者顾之笑，谓我不自宁。我非恶静乐，独行苦伶仃。

糜费廪中粟，奔走閤前铃。恐如执金椎，而诵麦青青。

果欲中世用，诸公乃仪型。
浪淘沙 客阳邱，暮闻弦索，同丁药园赋
顾贞观（清代）

判谢却韶华。细雨梨花。女郎山下梦还家。六亩屏欹三径掩，不下天涯。

庭树欲栖鸦。渐暝窗纱。四弦何处拨琵琶。拍遍伊凉惊入破，飒飒风沙。
偈颂一百零二首
释慧远（宋代）

直下犹难会，寻言转更赊。
若论佛与祖，特地隔天涯。
看看，普济拄杖子，
化作天龙夜叉。
复次韵酬叶翰林见寄
程俱（宋代）

渭川十顷青，上谷千灶墨。县河供拂石，濡笔应未足。

公初入承明，神采映冰玉。孤芳信难群，廉士故可辱。

虚怀得逢蒙，泛爱近藉福。终然翟公题，正堕杨朱哭。

于今十年后，犹作一麾出。何当还宣温，不用求钓筑。

遥知西湖柳，蔽芾谁敢秃。应馀金石文，会使天雨粟。

留连借三辅，夏木今再绿。斯文咏公归，怅望非我独。

羁怀老无堪，览卷百忧触。
次林御史次中韵
刘挚（宋代）

一鹗将从北海飞，岂如穷翼老差池。方嗟簿领迷公干，尚喜琴音得子期。

别思俄闻赋南浦，残花犹可醉东篱。留连且此同樽酒，归去鲈鱼未过时。
寄题王珉中玉通判梦山堂
吕本中（宋代）

青山甚不远，每因尘事疏。百念搅胸次，岂知山有无。

君无适俗韵，常似山中居。出处本无二，梦觉固不殊。

不知此山堂，始性从何途。未尝走道路，亦不用舟车。

溪流与山色，相对若有馀。此地甚闲旷，如君心地初。

行云映远树，中有此田庐。如今遂安处，始验实不虚。

得非神所相，无乃道力扶。亲朋在左右，不待折简呼。

往来一笑乐，胜有十轮朱。何须从范子，辛苦泛五湖。

亦不学泪溺，远去斯人徒。从容万事表，在我不在渠。

欣然理前梦，已胜在华胥。
题江君天泽古修堂三首
方回（元代）

文言当日演韦编，夕阳爻观变兑乾。
进德立诚说方法，定曾参到杏坛前。
题黄维嘉医士小像三首 其二
徐士佳（清代）

竹马同骑总角年，儿时况味个萧然。而今蔗境回甘日，无限香生橘井泉。
曾幼度许过访两诗问讯 其二
张镃（宋代）

诗不能工张约斋，有人曾说访渠来。病馀百拙慵开口，愿听晴空起怒雷。
逢王元任
张弋（宋代）

寂寞淮南道，凭君独记余。
始知元住此，久悔不通书。
暮岳留同眺，寒房与借居。
共怀京邑燕，已是二年馀。
【双调】清江引_花酌玉笛一
张可久（元代）

花酌
玉笛一声天地愁，便觉梅花瘦。寒流清浅时，明月黄昏后，花醉一蹲桑落酒。
夜景
醺醺绮罗欢笑彻，檀板歌声歇。宝鼎串香绝，银烛灯花谢，玳筵前酒阑人散也。
情
描金翠钿侵鬓贴，满口儿喷兰麝。檀板撒红牙，皓齿歌白雪，定不定百般娇又怯。
缺门遇王三兄师文
晁说之（宋代）

生民本羁旅，何以娱今朝。风雨崤渑道，离别秋冬交。

忽复有好崤，故人道旁招。如狂语错乱，疑梦情飘飘。

君须何尽白，我志则全消。忧患君恐可，图书兴尚豪。

玷圭宜委土，良骥乃系匏。但愿不再辱，敢慕无久劳。

马蹄分异县，朔吹结同袍。三年以为期，嵩少理居巢。
虎丘
张蕴（宋代）

曼陀石上无根树，历历生公说法余。
剑水一泓清澈底，至今人说有龙居。
泛舟
刘攽（宋代）

出郭已清思，浮舟暂长啸。水云两涵泳，青翠相照耀。

赏心随值遇，物色相顾召。逍遥忘回期，顷刻揽众妙。

白鸥亦知机，潜鱼不可钓。飞沉信乐然，回首寄一笑。
神宗皇帝挽词三首 其二
张耒（宋代）

三百年成玉鼎丹，缟帷惊变紫宸班。遗弓有泪哀何及，嘶马无踪去不还。

霜露无情金阙暗，山川常在石麟閒。青衫曾赐当年桂，欲附龙髯不可攀。
竹翠
姜特立（宋代）

竹翠凉虚寝，炉薰养道情。
日长无一事，燕坐有余清。
闷书
李觏（宋代）

行行四月晦，絺绤未能裁。天气疑无定，春寒恐再来。

袭衣从汗疑，交扇取风回。野秀深成黑，炉薰冷作媒。

年高情已淡，俗薄意多猜。李杜今何在，芳樽谁与开。
襄阳七绝句 其七
王元粹（金朝）

叹息耆旧不复见，欲问土风谁为陈。羊公遗碑武侯庙，江边酒家说向人。
颂古五十五首 其二
释绍昙（宋代）

田库翁翁两鬓霜，苦贪浊酒弄觥觞。儿孙步步相随逐，扶得归家又发狂。
堂前皂筴树
孔平仲（宋代）

堂前皂筴树，落叶已如积。篱上牵牛花，青青照秋色。

四序都几何，推迁半陈迹。昼短夜益长，晴薄阴易得。

浮云忽以兴，惨惨风自北。便有挟纩心，人谁顾絺绤。

饥蚊尔胡为，乃欲长肉食。翼翅不能举，自此且衰息。
行春辞三首
陈造（宋代）

懑官曹兮缚虎，拥簿领以昏溃。
窃逍遥於数刻，傥淟汨於终岁。
倚僧垣睨鸿影兮，涤胸尘而一快。
饭云子而泛乳兮，引吟兴之未沫。
吾西道之主人兮，有老禅之晤对。
愈双矑之月净兮，馆授予而已再。
顽予姿之麏鹿兮，合岩栖而钓濑。
怳泉石之入眼兮，浩归怀之自倍。
计三径之可具兮，顾二顷之犹在。
明年其饯西归兮，将家渔舟老牛背也。
王青县懿颂同年去秋惠余沧酒一瓮中途车覆书至而瓮空今来青县复以一瓮见饷口占一绝谢之
顾嗣立（清代）

开缄擘酒馀空瓮，如对春江想泼醅。乌有先生何处去，青州从事喜重来。
百花涧
赵均（清代）

春色满天地，寻芳日溯洄。得知谁氏植，时有好花开。

涧已同罗峤，山应胜惠来。野桥冲雪往，宁祇看寒梅。
壬辰重九即席
韩琦（宋代）

中山风物有前缘，经赏重阳第五年。莫为素毛悲晚岁，且吹黄五酌芳筵。

退求僻郡疑邀宠，甘老穷边似好权。笑问此身何计是，不如嘉节倒垂莲。
眉州禅僧一首
苏籀（宋代）

吴蜀跨万里，余老师非壮。
勉哉令修行，手书劳四枉。
性命吾基本，权谲初不尚。
萧条寂寞中，咄咄祛碍障。
面目认谁欤，湛研澈尽量。
云为远玄旨，比喻非实相。
爱河澄不波，苦海永无浪。
封执即黏缀，沦落嗟滉漾。
法流於河接，焦涸吁断港。
情尘欲忘世，疑网愆吾党。
凡心非道体，志帅凝不丧。
瞿昙与老君，一诀归至当。
邈乎卢老前，古初更遐想。
烧香傃霄极，痴绝贤愿望。
杳眇莲社远，早接渊明放。
保真未易了，伽语庶倚仗。
寄曹子方
韦骧（宋代）

度溪踰岭一何劳，霜鬓鬅鬙首屡搔。自愧晚年空碌碌，唯逢佳境且陶陶。

会仙古观风流远，馆节新堂气象豪。不得与君同啸傲，强抽荒思引吟毫。
送郑吏部出使二首
曹勋（宋代）

生灵涂炭帝兴怜，揽辔公应原著鞭。
禹贡山川仍旧贯，汉时户口失残编。
交征夷夏疑非古，积弊公私不记年。
且乞韩州风信好，二君归计托楼船。
感遇二十五首 其一
张耒（宋代）

幽居念世务，颇复窥造物。通为一愦愦，愚智更出没。

漏天呀不补，淫雨方荡潏。岂独无良苗，稂莠亦飘忽。

惟馀尊中物，三酌便兀兀。此事颇有凭，时从散幽郁。
南歌子·梅夏暗丝雨
万俟咏（宋代）

梅夏暗丝雨，麦秋扇浪风。香芦结黍趁天中。五日凄凉今古、与谁同。
留别
蔡槃（宋代）

欲去休云易，相思恐弗禁。
一床秋雨梦，千里暮云心。
每自悲行役，知谁识老吟。
西风闻过雁，记取问佳音。
次新安县
张埙（清代）

县城孤回护重关，天许青山四面看。红柿人家沙路净，白杨风色涧声寒。

马留破驿萁成束，人上荒台月半丸。一宿匆匆便将去，料无遗累到猪肝。
句
谌祜（宋代）

白发古今天北极，黄华宇宙客西风。
题江州琵琶亭
张耒（宋代）

危亭古榜名琵琶，尚有枫叶连荻花。呜呼司马则已矣，行人往来皆叹嗟。

司马风流映千古，当日琵琶传乐府。江山寂寞三百年，浔阳风月知谁主。

我今单舸犯江潭，往来略已遍东南。可怜千里伤心目，不待琵琶泪满衫。
鲸山观瀑
刘绍宽（清代）

清晨上鲸山，言访凰仙寺。山行未及半，泉声淙然至。

仰见瀑流悬，十丈乃及地。入寺寻水源，岩嵁倚幽邃。

下注百尺潭，上出层峦翠。荡漾忽随风，虬姿生百媚。

羁勒脱悬崖，决骤如奔骥。如组复如琴，孰驭六龙辔。

雾雨尽濛濛，殷雷魄为悸。不谓耳目间，觏此发皇异。

忆昔乐城游，悬流近城治。日夕出衙斋，清游极恣肆。

选胜到龙湫，空奇绝思议。诡谲罗万状，下笔不能记。

梅雨访深潭，曾亦豪情寄。石门扁舟过，登临失交臂。

平生未始游，庐山空梦寐。今兹尘外逢，那复意中事。

自叹拘墟人，苦为尘俗累。咫尺不相知，能无山灵愧。

书此志吾过，感喟未能置。峭壁列森森，待补摩崖字。
关山月
萧绎（南北朝）

朝望清波道，夜上白登台。月中含桂树，流影自徘徊。

寒沙逐风起，春花犯雪开。夜长无与晤，衣单谁为裁。
浣溪沙（初夏有感）
赵长卿（宋代）

薄雾轻阴酿晓寒。起来宿酒尚酡颜。柳莺何事苦关关。

新恨旧愁俱唤起，当年紫袖看弓弯。泪和梅雨两潸潸。
和寄仵判院八首
赵希逢（宋代）

囷踬真成失水螭，震雷惊起在何时。
而今且向书窗下，夜对寒灯读楚词。
送马判官赴安南
熊孺登（唐代）

故人交趾去从军，应笑狂生挥阵云。

省得蔡州今日事，旧曾都护帐前闻。
泊石壁值雨
李洪（宋代）

江头骤雨壮滩声，汹涌琮琤乱石鸣。
咫尺烟林展图画，三三村落隔阴晴。
方贪暍暑逡巡退，坐觉风霜指顾生。
试倚篷窗临石壁，哦诗心迹得双清。
观新历
杨继盛（明代）

凤历初看小雪时，百年甲子只须臾。回头往事浑如梦，识破尘寰半局棋。
题养正图六十首 其十七 欹器示戒
弘历（清代）

周庙右座器，非尊亦非爵。宣尼阐明训，义富其言约。

恶有满不覆，凛乎御朽索。
挽南康冷知军 其二
孙应时（宋代）

近托龙门御，钦闻月旦评。感公非辈行，见我若平生。

杖屦已陈迹，山川空复情。阶庭森玉树，端不负留耕。
赵渐翁七秩初度有诗次韵奉寿
许相卿（明代）

忆昔天门曙色开，连翩并马直庐回。高翰徼外清风播，遐寿壶中紫气来。

别圃序芳观物兴，平槎对景擅场才。村翁许入香山社，雅祝还称北海杯。
寻僧不遇
赵汝鐩（宋代）

扪萝入石径，野衲栖其间。
杖锡知何处，留云守禅关。
当户走饥鼠，隔林巢白鹇。
候久移晚照，困来漱寒湾。
翛然非人世，欲去且复还。
木杪猿一声，六窗契山山。
又和原甫省壁画蟹
韩维（宋代）

天工不为神，众物自我具。
钱侯扫墨笔，敖跪生指顾。
如依石穴出，尚想秋江度。
真伪本相夺，安知彼非误。
草堂诗 其九
喻汝砺（宋代）

竹外清疏侵碧溪，溪边竹澹烟雨霏。閒看雪岭题诗罢，醉散西郊信马归。

霄汉直愁双阙迥，梦魂长著五陵飞。故园秀木又春色，只恐归去池台非。
林主簿明仲挽词 其一
王十朋（宋代）

齿德尊乡党，匈中有古今。箕裘传蕴藻，臧否判崔林。

呼佛知仁政，名轩见道心。扁舟欲访戴，仙去不容寻。
赠隐者
周文璞（宋代）

袁三柳大刘廿八，长到先生卜肆边。
便拜逸妻为嫂氏，更沽村酒作家筵。
山公马在何须尔，林屋丹成亦偶然。
独此老身无藉赖，为他人掷挂爻钱。
跋百之诗画
张舜民（宋代）

诗是无形画，画是有形诗。
丹青不知老将至，李陵苏武真吾师。
太平本学治礼乐，犹有暇日能临池。
区中孰最奇，庞眉皓首苟住著，
安得一区我安之。
初夏
王镃（宋代）

杜鹃啼老万山红，天气于春便不同。
半壁蕉云收暑雨，一帘絮雪扑晴风。
燕巢子出雕梁暖，蚕茧蛾生翠箔空。
闲却香车无采处，欲随簑笠看田翁。
笔客持卢文甫下雉书来附荅一首
王应斗（明代）

藉草三冬日，看花二月天。偶来毛颖使，分得照邻笺。

宝翰寻钟阜，名文访富川。甑□同仰止，凭吊可悠然。
石门洞
俞德邻（宋代）

衙衙双石撑青空，涧鸣瀑吼惊鱼龙。维舟支筇步山径，山黑鬼啸猿啼风。

云巢雪屋数羽士，玉函宝笈翻晨钟。天寒木落山露骨，日月隐隐行空濛。

九衢黄埃没马腹，一家歌笑百家哭。虽然是山猛虎多，犹胜人间赋蛇毒。
夏日书事
杨万里（宋代）

一字看成两，霜须摘转多。
既无书册分，奈此日长何？
荔子红初皱，春醅碧欲波。
醉来愁自去，不去亦从他。
湖寺清明夜遣怀
李群玉（唐代）

柳暗花香愁不眠，独凭危槛思凄然。野云将雨渡微月，

沙鸟带声飞远天。久向饥寒抛弟妹，每因时节忆团圆。

饧餐冷酒明年在，未定萍蓬何处边。
留题天绘亭
邹浩（宋代）

杖屦追随陟杳冥，无边胜景集孤亭。解衣自若谁为史，造物难穷巧赋形。

展拓二仪成缟素，均调一气作丹青。会将断取山川手，卷入中州挂户庭。
醒默居士歌
晃逈（宋代）

白氏先生躭醉吟，衔杯洒翰恣欢心。
樽空才尽若为计，释闷遣怀功未深。
愚称居士名醒默，清思忘言求妙德。
习此功成道更高，不到诗魔兼酒惑。
玉漱云牙卷
李之世（明代）

云有根兮玉有乳，昆邱渺渺蓬瀛渚。三花树上素鸾栖，五色霞中丹凤驻。

谁餐玉液炼青精，谁拥云裾驾綵骈。左拉云君右玉女，手握芙蕖觐玉京。

为君一奏霓裳曲，曲绕行云声戛玉。天上云璈十二徽，世间弦管空局促。
新雷
张维屏（清代）

造物无言却有情，每于寒尽觉春生。
千红万紫安排著，只待新雷第一声。
郴江百咏并序·崇德河
阮阅（宋代）

楚俗声音误最多，近来方证桂门讹。
分明流向郴人道，此水今名崇德河。
山夜忧
谢庄（南北朝）

庭光尽。山明归。松昏解。渚瞢稀。流风乘轩卷。明月缘河飞。

乃斡西枻乱幽澨。山药屿而淹留。过香潭而一憩。

屿侧兮初薰。潭垂兮葐蒀。或倾华而閟景。亦转彩而途云。

云转兮四岫沈。景閟兮双路深。草将濡而坰晦。树未䬟而涧音。

涧鸟鸣兮夜蝉清。橘露靡兮蕙烟轻。凌别浦兮值泉跃。

经乔林兮遇猿惊。跃泉屡环照。惊猿亟啼啸。徒芳酒而生伤。

友尘琴而自吊。吊琴兮悠悠。影戚兮心妯。逢镂山之既渥。

承润海之方流。身无厚于蜩毳。恩有重于嵩丘。仰绝炎而缔愧。

谢泪河而轸忧。夜永兮忧绵绵。晨寒起长渊。南皋别鹤伫行汉。

东邻孤管入青天。沈痾白发共急日。朝露过隙讵赊年。

年去兮发不还。金膏玉沥岂留颜。回舲袥绳户。收棹掩荆关。
野兴
江湜（清代）

槐树千年知孰栽，槐枯藤欲大于槐。村翁生在槐枯后，只见藤花几十回。
遇画工来嵩
梅尧臣（宋代）

朝来又入杨州郭，千万中人识者谁。
唯有来嵩曾画我，依稀见似昔年时。
九日山居客至以大风不遂登高因次李空同集韵
陆深（明代）

泽国风涛郁未开，长缘病骨懒登台。无期远客还能至，有几重阳得再来。

黄菊自应篱下看，清霜如为镜中催。当年空负凌云气，独把茱萸首重回。
句
贾似道（宋代）

稻花香满路，菰叶乱苍洲。
叶二十六元坊招饮城东酒垆赏菊
董鋆（清代）

秋风萧瑟秋雨寒，秋花寂寞无人看。主人爱花兼爱客，招邀折简陈杯槃。

深红浅白间黄紫，高下位置纷奇观。有如鼎彝列案几，灿烂五色敦古欢。

又疑名士集魏晋，翩如入座皆衣冠。今人古人近相接，斗室但觉十亩宽。

态浓意淡极诸妙，挹其秀色良可餐。商声忽向四弦起，美人手抱琵琶弹。

灯边笑语杂吟咏，酒酣耳热衣忘单。画屏历乱簇花影，起视天半明河残。

吾曹冷落得秋气，萍蓬遇合非无端。当歌痛饮莫辞醉，尊中酒凸生微澜。
醉翁操·和东坡韵咏风琴
楼钥（宋代）

泠然。清圆。谁弹。向屋山。何言。清风至阴德之天。悠颺馀响婵娟。方昼眠。迥立八风前。八音相宣知孰贤。有时悲壮，铿若龙泉。有时幽杳，彷佛猿吟鹤怨。忽若巍巍山巅。荡荡几如流川。聊将娱暮年。听之身欲仙。弦索满人间。未有逸韵如此弦。
与陈去非夏致宏孙信道游南涧同赋四首
张嵲（宋代）

共坐石上苔，坐久溪阴转。
峰外晚林稠，山腹晴云散。
雨中独酌二首
欧阳修（宋代）

幽居草木深，蒙笼蔽窗户。
鸟语知天阴，蛙鸣识天雨。
亦复命◇酒，欣兹却烦暑。
人情贵自适，独乐非锺鼓。
出门何所之，闭门谁我顾。
挽曹监丞二首
程珌（宋代）

学渺千江水，才雄百尺楼。
凫飞思叶县，燕寐忆苏州。
有感珠还浦，无苛虎渡洲。
浦江天阁处，缺月正如钩。
赋得白日半西山
李世民（唐代）

红轮不暂驻，乌飞岂复停。岑霞渐渐落，溪阴寸寸生。

藿叶随光转，葵心逐照倾。晚烟含树色，栖鸟杂流声。
寿刘菊庄
罗伦（明代）

天台老仙伯，云是菊庄翁。朱颜映华发，碧眼开方瞳。

淡荡弄云海，飘飘随西风。东篱下白菊，暗满黄花丛。

夕归餐落英，为我好颜容。世事懒开口，薄俗争樊笼。

黄金生羽翼，飞入蓬莱宫。苍生亦何罪，遭此搥炰凶。

天命且不畏，况乃悲人穷。肝肺苦焦裂，耳目昭昏聋。

悠然遂独往，长啸岩扉中。金丹炼玉质，曾与安期逢。

金牛卜仁里，杖屦频春风。诸昆总爱客，情深非貌恭。

盘飧称丰俭，芋栗呼儿童。淹留未忍去，引剑摩苍穹。

清芬散兰雪，高綵凌烟虹。鲸鲵不敢动，蚊虿若为锋。

把此共君往，前山云数重。得酒辄复醉，但恨糟床空。

不学张子房，长饥从赤松。冥冥抚六合，造化无全功。

男儿生世间，猥琐非英雄。
刑名吟
邵雍（宋代）

君子多近名，小人多近刑。
善恶有异同，一归与任情。
发足灵鹫抵天竺便访峰丹二上人
倪元璐（明代）

闻之刘梦得，只此外何奇。青得山无奈，白为云可知。

亲僧因佛面，刻竹是花诗。道破真名字，西来第几支。
贺新郎（送吴季永侍郎）
吴潜（宋代）

说著成凄楚。正尘飞、岷峨滟滪，兔嗥狐舞。颇牧禁中留不住，弹压征西幕府。便一舸、月汀烟渚。四塞三关天样险，问何人、自辟＿鼯路。成败事，几今古。

荼＿芍药春将暮。最无情、飘零柳絮，搅人离绪。屈指秋风吹雁信，应忆西湖夜雨。谩岁月、消磨如许。上下四方男子志，肯临歧、昵昵儿曹语。呼大白，为君举。
章梓州水亭
杜甫（唐代）

城晚通云雾，亭深到芰荷。吏人桥外少，秋水席边多。

近属淮王至，高门蓟子过。荆州爱山简，吾醉亦长歌。
次宋省斋问月
杨公远（宋代）

开樽酹酒问婵娟，来照人间是几年。
从古到今今复古，才圆又几几还圆。
隔千里共何同异，描万象真无丑妍。
最是婆娑仙桂树，新枝不长出青天。
示伯羽 其一
程洵（宋代）

交游半作抟沙散，不见周郎亦四春。邂逅相逢无一事，依然都似旧时贫。
黄鸦吟
陆游（宋代）

嗟哉黄鸦一何陋！性喜隐翳藏荒囿。
烟深翅重飞不起，鸣声谷谷知雨候。
夜与妖鵩群，又似恶白昼。
羽毛不足辱弹射，滋味不足登俎豆。
捕之既无用，鬻之又不售。
譬之人以支离而全，木以拥肿而寿。
若予者智不能知农圃，学不能举孝秀，名不哗世，动得嘲诟，是亦天下不材之尤，尚何议乎汝後！
赠送致仕郎中
李建勋（唐代）

鹤立瘦棱棱，髭长白似银。衣冠皆古制，气貌异常人。

听雪添诗思，看山滞酒巡。西峰重归路，唯许野僧亲。
吕子进知睦州予追送累日别后寄之
张举（宋代）

篱鴳云鹏各有程，匆匆相别未忘情。恨君不在篷窗底，共听萧萧夜雨声。
即事
晁说之（宋代）

自言愚似醉，休道醉如愚。
不耻小盘食，宁惭掘笔书。
九原怀往泪，万里梦同途。
政恐能知我，何妨更骂予。
和大人游罗浮山
苏过（宋代）

我公阴德谁与京，学道岂厌迟蜚鸣。世间出世无两得，先使此路荒承明。

谪官罗浮定天意，不涉忧患那长生。海涯莫惊万里远，山下幸足五亩耕。

人生露电非虚语，在椿固已悲老彭。蓬莱方丈今咫尺，富贵敝屣孰重轻。

结茅愿为麋鹿友，无心坐伏豺虎狞。况公方瞳已照座，奕奕神光在天庭。

出青入玄二气换，妙理默契黄庭经。但愿他时仇池主，不愿更勒燕然铭。

稚川刀圭傥可得，簪组永谢汉公卿。腹中梨枣晚自成，本无荆棘何所平。
武兴谣
唐庚（宋代）

去年山中无黍稷，只有𦺥根并橡并。𦺥根作面如食蜜，橡并炊饭如剥栗。

东家有钱食橡并，西家无钱惟食𦺥。今年𦺥尽橡并贵，山中人作寒蝉枯。
春晴泛舟
陆游（宋代）

儿童莫笑是陈人，湖海春回发兴新。
雷动风行惊蛰户，天开地辟转鸿钧。
鳞鳞江色涨石黛，嫋嫋柳丝摇麴尘。
欲上兰亭却回棹，笑谈终觉愧清真。
摸鱼儿·笑平生
邓剡（宋代）

笑平生、布帆无恙，堂堂稳送君去。江声悲壮崖殷血，曾是英雄行处。今亦古。甚一点东风，天不周郎与。城幡夜竖。几铜爵春残，战沙秋冷，华发遽如许。东坡老，千载风流两赋。馀音不绝如缕。临皋一笑三生梦，还认岷峨乡语。挥玉麈。尽不碍灯前，痛饮檐花雨。雪堂在否。管驾鹤归来，为君细赏，蝴蝶上阶句。
别张讚
司空曙（唐代）

今日山晴后，残蝉菊发时。登楼见秋色，何处最相思。
过庐陵谒萧拙修太史
李之世（明代）

暂尔还初服，鸿冥亦可仪。登堂今日再，倾盖昔年知。

天岂虚麟凤，人其閟鼎彝。赐还当此际，行矣赴昌期。
东明道中木冰甚 其一
王世贞（明代）

浓霜中夜零，千林成雾凇。却似江南时，梅花恼清梦。
感旧二绝 其一
朱云骏（清代）

精神正字竟难支，白石风流苦系思。彭蠡拍天帆影没，旗亭流唱小姑词。
送张仲举赴金陵郡学博
潘纯（元代）

攻苦食贫三十年，才名不让古人先。
一经远赴招贤币，千里寒移坐客毡。
书担晓争京口渡，布帆春上石头船。
秣陵秋色秦淮月，夜夜吴山几案前。
题师永锡知县画老竹枯木二首
李石（宋代）

霜雪倚岩树，雾云秋水槎。
且须高著眼，上有昙钵花。
和周侍御买剑
曹唐（唐代）

将军溢价买吴钩，要与中原静寇仇。试挂窗前惊电转，

略抛床下怕泉流。青天露拔云霓泣，黑地潜擎鬼魅愁。

见说夜深星斗畔，等闲期克月支头。
蝶恋花
管鉴（宋代）

既出院，方见所赋，以“玉山高并两峰寒”并韵，尚余并字，因并足之

楼倚云屏江泻镜。尊俎风流，地与人俱胜。酒力易消风力劲。归时城郭烟生暝。

幕府俊游常许并。可惜佳辰，独阻登临兴。妙语流传空叹咏。一时珠玉交相映。
梅花集句 其一四一
李龏（金朝）

有花偷笑腊前枝，笔写春闱客赋诗。独夜客心何处是，和烟和雨雪离披。
中山感怀
吕南公（宋代）

西村灌园生，好尚只坟史。偶为冻馁驱，放浪离桑梓。

初谋旅人食，岁月涒滩纪。城西谒郎官，辞业入惊喜。

题门辱皇甫，啖炙烦周顗。积渐近攀援，依稀召訾毁。

郴阳不果往，刘馆聊凄倚。俛仰秋夏交，飘然动行李。

凌云古空谷，中卧幽真士。寄书使来前，得共考经旨。

依从得所好，不分严霜委。宵话酒乾樽，朝游屐磨齿。

春风忽浩荡，客兴又迁徙。邑里有名卿，相寻走函纸。

淮南官未赴，盱上船犹舣。禄廪见剩馀，羁栖请依止。

萧条出门去，四月大江水。荏苒向枞山，愔沉傍书几。

侯鲭岂无味，旅疾或多鬼。讽诵难呻呼，辛勤一期矣。

天书问乡贡，侮角士争起。却治举场文，归参白襕子。

征鞍遂南首，故园冲炎晷。把卷诣棘闱，骈罗聚千趾。

文章虽草草，论荐亦舋舋。还与同籍公，西行望旒扆。

于时冰雪恶，进步忧披靡。迤逦达浚郊，徘徊经腊祀。

春官未相识，退作暴腮鲤。惆怅问乡程，东随汴波驶。

南京𢗳懆饮，泗郡崩奔泚。稍赴建康城，筋骸倦如死。

故人能俯接，未许论亨否。到得爽气严，艅艎始东拟。

悠悠豫章岸，速至日无几。进叩凌云扉，图谋备驱使。

同心颍川友，曾共长安米。解榻苦招延，幽轩为余启。

归来坐高馆，两见柳垂蕊。出有冯驩车，居多穆生醴。

为文万许卷，共学十馀第。放论逼玄虚，摛辞谢狂斐。

邦君颇投分，巨室能更视。师友足成名，贫穷岂常耻。

虽怀招隐咏，敢废事君礼。况乏一廛家，宁忘抱关仕。

须眉保方秀，时命固当俟。蚖肆伏神龙，山梁叹雌雉。

徜徉亦何者，游衍姑从尔。篮舆走仙都，皂盖绕仙寺。

掀呀赤松笑，颓塌豫亭醉。极有挽袖情，非无送钩戏。

神锋正轩揭，贤诏已蒙被。辞学属吾徒，天衢合伊迩。

败军犹鼓勇，韬略助轻恃。自负七札豪，旌麾必摩垒。

高心不虞祸，群吠忽满耳。绛灌怒如雷，魋仓众于蚁。

纷纭莫沮遏，回避但嗟唏。大暑北路尘，匆匆二千里。

仓皇忍饥渴，迫若畏流矢。又见朱雀桥，重寻保康市。

追随国庠试，玉石混臧否。皆谓连城珍，无劳病瑰玮。

谁援周宣手，反弃中乡芑。颠沛翅便垂，思山对蟾胐。

迢遥马鞍峡，滂湃虎林涘。倍道怯粮空，逢人类囚罢。

朝天两朱阖，寂寞徒还篚。无数吊唁声，伤怀泪如洗。

时情看成败，自昔有冰燬。将军匿风棱，县尉乃凌抵。

云泉岂不好，消息视天理。即速肥遁装，劳君屡牵褫。

宾筵堕盈昃，卦气尽壬癸。虽往省松楸，仍来仰盆锜。

人皆贱屑越，己独念摩揣。会得卜终焉，尤难在轻只。

赍咨灌园业，早晚工力庀。譬彼蒙笼枝，初培就根柢。

求田阔陂侧，问舍长林尾。此计或有涯，成家倍为美。

侵寻见冬暮，我马议驾彼。请婚无高堂，授室藉媒氏。

风流愧王谢，族望惭昭芈。尚恃五噫才，诸馀庶忘弭。

人伦喜修正，鳏党成离仳。驩快见芳时，承前语惉懘。

啼鹃聒窗户，野思兼耘耔。计较理锄耰，踌躇背床笫。

栖迟抚州路，独复操尺箠。却整半老容，临泉照清泚。

比邻旧时叟，相见意不菲。儿孙喜诗书，扬簸借糠秕。

潭潭翠冈下，其屋亦佌佌。虚徐事毛锥，脱略辍金耜。

盘飧得笋蕨，满腹餍青紫。或酌山泉醪，醇香溢吟觜。

逍遥度晨夕，次第遗轩陛。秪欲养疏慵，谁能论钦企。

柴薪渐营度，且阅灌园技。必可了馀生，功名付尘滓。

安排聚鸡栅，编织钓鱼䉂。刬草种筼筜，扶栏栽枸杞。

多年此谋熟，愿与尺鴳比。平昔侥倖非，从今定休已。

书边夜来酌，酩酊乱终始。夜半睡魄醒，追惟到前此。

悲哉二千日，倏忽象转跬。中间事变繁，何啻亿及秭。

欢愉漫颜面，愁痛彻骨髓。若不悔先迷，将何异虫豸。

向来与君住，成熟至汝尔。计成合初终，三回倒吾指。

当时盍簪辈，今者隔彼己。朱张既分明，陈夏浪同轨。

咨余逼衰晚，谋望只寻咫。打并矜衒名，都卢让辽豕。

吾生大魂梦，世路万疮痏。作诗解君颐，恨少月露体。
沁园春（自适）
严参（宋代）

曰归去来，归去来兮，吾将安归。但有东篱菊，有西园桂，有南溪月，有北山薇。蜂则有房，鱼还有穴，蚁有楼台兽有依。吾应有、云中旧隐，竹里柴扉。

人间征路熹微。看处处丹枫白露唏。况寒原衰草，牛羊来下，淡烟秋水，鲈鳜初肥。自笑平生，颓然骨相，只合持竿坐钓矶。都休也，对西风无语，落日斜晖。
浣溪沙
李结（宋代）

花圃萦回曲径通。小亭风卷绣帘重。秋千闲倚画桥东。双蝶舞馀红便旋，交莺啼处绿葱珑。远山眉黛晚来浓。
巳卯元日大雪晓起候老父瞻阙拜庆有感二律 其二
符锡（明代）

晓陪耆逸望彤宸，却忆先皇倍恰神。圣泽敢忘前贡士，天威犹恰旧藩臣。

即传野菜沙边雪，剩想蒲萄塞外春。西苑只今归猎未，在廷遥庆岁华新。
宿迁度岁是夕风雨闻雷声 其一
符锡（明代）

书剑频年书远征，乾坤于我未忘情。怪来风雨寒更尽，卧听春雷第一声。
咏碧山吟社八景 其三 龙缝泉
俞宪（明代）

龙罅吐泉清，谁穿龙缝成。小池风雨夜，真有饮龙声。
南陵道中
杜牧（唐代）

南陵水面漫悠悠，风紧云轻欲变秋。
正是客心孤迥处，谁家红袖凭江楼？
王巩清虚堂
苏轼（宋代）

清虚堂里王居士，闭眼观身如止水。
水中照见万象空，敢问堂中谁隐几。
吴兴太守老且病，堆案满前长渴睡。
愿君勿笑反自观，梦幻去来殊未已。
长疑安石恐不免，未信犀首终无事。
勿将一念住清虚，居士与我盖同耳。
贺新郎五十八首 其十三
蒋士铨（清代）

十幅澄江练。袅香丝、文心一缕，惊才绝艳。出水芙蕖生梦颖，丰致嫣然初见。

恰又似、朝霞舒卷，张绪风流标格好，比垂杨、一树灵和殿。

眼灼灼、更如电。

思骑黄鹤寻仙眷，诉喁喁灯前才子，泪痕清泣。怪底风人俱善感，各带一分哀怨。

记当日、春蚕丝缠。剪彩裁云工绮语，把鸳花、金粉思量遍，成往事、说来倦。
春夜书怀
李瀚（唐代）

村舍独愁人，寒窗坐一灯。
馀生同短烛，世态更春冰。
避地思何往？低头愧未能。
长怀无限恨，不觉泪沾巾。
沈无隐国正惠殿庐所赐香茶
袁说友（宋代）

公论归吾党，平生只故人。
近书时遣况，旧雨日相亲。
茶辍闽山贡，香分御府珍。
须公文石陛，回首霅溪滨。
宋永兄见和春怀再赋仍约秉彝兄寻春西郊
黄公度（宋代）

朱毂常怀蹉跌忧，荜门长苦斗升谋。
此生幸不贫到骨，未死何妨酒入喉。
北里人随春渐老，西郊地与兴俱幽。
凭君更语广文叟，饭足还须醉始休。
神功圣德诗一十五首 其十四 赐观射虎
杨荣（明代）

渺渺平川百草空，于菟出没势偏雄。气凌猛骑应难搏，身毙彫弓计已穷。

日色苍凉沙碛外，天威炫赫塞垣中。臣民共仰龙颜喜，神武由来孰与同。
山居夏日
汪珍（元代）

草长荒三径，桐阴满四邻。青春如过客，白日属閒人。

迸笋争篱出，残花落地新。几时寻要术，吾亦学齐民。
林下
赵时韶（宋代）

山前山后雪漫漫，输与田夫野老看。
驿路自知荆棘甚，一枝远赠故人难。
吊黄祥
林鸿（明代）

欲见高人不可期，空堂素幕泪先垂。游丝捲雨閒芳榭，杂蔓侵阶卧药篱。

月冷秋波魂去远，云霾春冢魄来迟。芹边閒却时悬榻，无复清容见小池。
亨泉词
程公许（宋代）

有閟兮寒泉，运而往兮几何年。地灵兮启秀，不我后兮不我先。

川媚珠兮圆折，莲吐岫兮便娟。坤文郁兮瑞世，所思邈兮西都之虞渊。

芳至今兮未沫，世载英兮昌维。其已考槃兮山之阿，龟何以兮食只。

筑之垣兮登登，忽而凹兮窈而深。累甓兮寻丈，刳木兮虚心。

木为仁兮仁者静，水阂险兮中不失信。矧生数兮土以培，固受命兮独也正。

孰牖兮孰窒，孰导兮觱沸。否倾以亨兮繄所遭，余何丧兮何得。

美人兮委蛇，泂酌兮永歌。昔泥不食兮匪我吝，今渫可汲兮湛不波。

韦绝编兮堂上，晤三圣兮惝恍。有孚兮坎习，不穷兮井养。

消息兮盈虚，道之体兮易之象。沛吾辀兮八荒，志拯溺兮靡遑。

鸡鸣喈喈兮霜月晓，纷纭归梦兮殷辘轳之下银床。

万家兮渴饮，渺千里兮相望。猿奚悲兮鹤奚怨，旱欲霖兮川欲航。

功成兮不居，媲彼泉兮有常。缨可濯兮沧浪，鲤可羞兮汉之姜。

修绠兮汲古，涴新学兮肺肠。美人兮归何时，乐莫乐兮旧乡。
过孔雀滩赠周静之
陈与义（宋代）

海内无坚垒，天涯有近亲。不辞供笑语，未惯得殷勤。

舟楫深宜客，溪山各放春。高眠过滩浪，已寄百年身。
鹧鸪天
利登（宋代）

凤尾鬟香再叠梳。藕丝衫嫩蹙双鱼。间收末利熏藤枕，自插芙蓉绕翠厨。

新浴后，浅妆初。衙夫人帖学行书。西窗一霎黄昏雨，笑问新凉饮酒无。
燕来
赵今燕（明代）

独坐掩罗帏，愁看双燕飞。
思君不如燕，一岁一来归。
汉武
任随（宋代）

殊庭深恨隔仙曹，桂馆蜚廉事转劳。
银阙尚沈沧海阔。井幹空拂绛河高。
萯阳弋猎侵多稼，朔塞旌旗照不毛。
苦信凭虚王母说，东方三度窃蟠桃。
渔家傲 自觉
马钰（金朝）

梦见娇妻称是母。又逢爱妾还称女。因为前生心不悟。心不悟。称头换面为夫妇。从此山侗常恐惧。那堪更得风仙度。决要净清清净做。清净做。紫芝彼岸通玄路。
上古之什补亡训传十三章。左车二章
顾况（唐代）

（左车，凭险也。震为雷，兄长之。左，东方之师也。

凭险不已，君子忧心，而作是诗。）

左车有庆，万人犹病。曷可去之，于党孔盛。

敏尔之生，胡为波迸。

左车有赫，万人毒螫。曷可去之，于党孔硕。

敏尔之生，胡为草戚。
西江月·咏梅
苏轼（宋代）

马趁香微路远，沙笼月淡烟斜。渡波清彻映妍华。倒绿枝寒凤渡。
渡凤寒枝绿倒，华妍映彻清波。渡斜烟淡月笼沙。远路微香趁马。
送用仪之官莱芜
杨士奇（明代）

百里铜章贵，英年宠命新。侵星辞阙下，带雨发河津。

岁歉须宽恤，民劳急拊循。前贤有尘甑，垂誉已千春。
题桥南堂图
陆游（宋代）

平生不识桥南路，闻道清流带烟树。
今朝开卷一欣然，恍若身亲到其处。
徐郎独立嶷如山，招不能来麾不去。
旧居万瓦碧浮烟，结茅却就桥南住。
雪尽春生水似蓝，想君清啸钓鱼庵。
道上红尘高十丈，断无一点到桥南。
贺宋嗣宗除岳阳守五绝
史尧弼（宋代）

不乐还思上岳阳，江湖回首路茫茫。
欲生两翮从公去，濯足波涛望八荒。
浮屠二首 其一
许景衡（宋代）

浮屠有冲衍，少小已隽伟。身虽束异教，性实嗜书史。

千言挥洒顷，妙语如翻水。嗟嗟静阁中，斯人今已矣。
方太君生朝四首
项安世（宋代）

天边历草记年华，一日东风一荚花。
春到平分争一荚，庭萱吹出碧云芽。
送聪师往蜀中乞钱
韩驹（宋代）

早学汤休句，中参鲁祖禅。举花曾有省，持钵尚随缘。

雪满商山屦，风号灞水船。谁怜功行苦，乞与一囊钱。
挽赵东岩简叔彦侯四首
王迈（宋代）

已矣东岩不憗遗，年来雅道日陵夷。
臞儒得似颜徒几，良吏能为结辈谁。
此老清修如玉悄，当官恳恻念茅茨。
可伶一夜长庚陨，空使人怀殄瘁悲。
和郡主簿绝句九绝 其九
邹浩（宋代）

春风暗杨柳，相见意何如。虽愧江淹笔，狂言为子书。
金缕曲·过长沙贾谊宅
邹韬（清代）

才大超人表。揽神州、笑谈麈尾，万军尽扫。六策治安忧国志，叹息王孙纷扰。

纵流涕、难呼苍昊。小谪三年宦情冷，任群曹、绛灌功名早。

留此宅，寄鸿爪。

栖迟我亦长沙道。恨漫漫、西风瘦马，白云天杳。濯锦坊平空怀古，还有心期未了。

寻梦影、斜阳衰草。莽荡关河倚楼感，弄瑶琴、敢说知音少。

相忆处，耿怀抱。
沈景修宗博示试院书事二章次其韵 其一
沈与求（宋代）

岩谷何人叹久幽，纻袍一一赴兼收。衔枚尽欲成坚敌，怀璧浑疑忌暗投。

独讶终篇惜鸡肋，更须添烛校蝇头。文章到此无殊律，共赋菁莪汎汎舟。
次韵梅花两绝句
朱槔（宋代）

一月尤溪烟雨浓，玉梅浑作玉人逢。
江南他日摘香处，莫忘云间双髻峰。
酬乐天频梦微之
元稹（唐代）

山水万重书断绝，念君怜我梦相闻。
我今因病魂颠倒，唯梦闲人不梦君。
山居诗
释延寿（宋代）

岂是疏慵僻爱山，且图馀事不相关。
休夸凤诏千年贵，难敌禅扉半日间。
透水戏鱼随浪没，投巢孤鹤带云还。
自然得到无心地，寂寂虚堂一景间。
浣溪沙
张翥（元代）

珍重千金一诺同。小红楼上舞筵中。谁知别路太匆匆。愁杀二分无赖月，凭将万里有情风。为传消息宋家东。
送罗山甫归金坛
黎民表（明代）

君不见句曲之山横已字，三峰巉岩势相似。金庭地肺杳莫窥，上盘天文下地理。

前有大，茆君后有杨长史。膺图受箓称上真，炼石烧丹求不死。

隐居之后琐琐尔，十赉犹存九锡风，清虚不救台城耻。

翰墨长留天地间，琅玕散落烟霞里。古柏槯残元气裂，龙池可以洗君耳。

华阳幼仙罗山甫，早岁餐芝思脱屣。风流远蹑二子踪，字艺之工亦其此。

三十无人是知己，黄河之清讵能俟。前年裹足游帝京，几度悲歌饮燕市。

布衣不得谒公卿，词场唯许交徐李。翻然更作出塞游，拟树奇功报天子。

风尘蹩躠不可留，剑气谈锋徒碨磥。上书羞蹈终南径，垂钓空思五湖水。

只今豺虎多啖争，主持正赖周中兴。君期岁暮探云谷，余亦秋风发广陵。

海鹄沙鸿不可羁，水远山长无尽期。他时肯觅朱明洞，叩门一访轩辕师。
书感
陆游（宋代）

舞非得谱拍拍错，行未知津步步危。
劫石消磨会当尽，太行突兀乃可移。
清晨瓦釜煮藜粥，遥夜地炉烧豆萁。
此中正自有佳处，区区外慕宁非痴？
题施好古示龚学古瘦马六言
方回（元代）

画马不学韩干，我知八仰十翁心。
使皆肥□□□，□□□□□可斟。
过崤陵
殷奎（明代）

虢洛行三日，嵚岩历二陵。骑危甘下步，虎近怯高登。

仆木崩崖底，摧轮乱石层。所悲秦晋事，踪迹尚堪徵。
谕内
杨奂（金朝）

天地具此身，胚胎乃潜受。甚者感异类，焉敢计妍丑。

冠盖传百世，万求无一售。所以孟轲氏，立言痛无后。

飘零风尘际，𢬵作穷独叟。四年四悬弧，吉兆自申酉。

顾我果何人，报施嗟已厚。今冬复尔耳，喜在得分剖。

女亦吾所出，胡为生可否。天下尽男子，无姑卒无妇。

伏羲画八卦，错综定奇偶。阿驹才五岁，见客谨拜叩。

稍稍爱纸笔，门户知可守。女生愿有家，教之奉箕帚。

乘龙非所期，随分逐鸡狗。
春郊漫兴 其一
伍瑞隆（明代）

初春野外游，策杖解重裘。暖入烟光嫩，寒轻山翠幽。

隔花遥劝酒，爱竹近移舟。幽事那能说，芳期自可留。
毛头吟
邵雍（宋代）

谁剪毛头谢陆沉，生灵肌骨不胜侵。
人间自有回天力，林下空多忧国心。
日过中时忧未文，月几望处患仍深。
军中儒服吾家事，诸葛武侯何处寻。
送陆明府归嘉禾
董嗣杲（宋代）

尘杂莫湔游宦非，端忧何暇寓琴徽。
孝先便腹尚嘲懒，元亮折腰须问归。
所惧弃官乡曲笑，不思献策庙堂稀。
义和市尾渔舟聚，独乐披裘坐钓矶。
琢玉歌
四锡（宋代）

蓝谿中，荆山峰，
结灵凝粹生群玉，飞英荡彩如长虹。
野人初向深崖得，蹋著云根风雨黑。
满把晶荧雪霜色，特达天姿几人识。
治玉之工初琢成，荧荧辉彩锵锵声。
方瑚圆琏荐宗庙，苍佩玄圭颁帝庭。
尧兵曾用丹浦战，汉斗已碎鸿门营。
我愿琢为北斗柄，指麾五星齐七政。
庶使阴阳造化机，四时六气随吾令。
缘识 其三十九
赵炅（宋代）

从来非不求知己，言觉俗情似流水。消息毫端总是空，奇哉道味深无比。